tomron87/hebrew-wikipedia-sentences-corpus huggingface dataset:
האינדונזים וסוכנות ההצלה (Rescue Agency) לא הגיבו במהירות לבקשות האוסטרליות לקבל את הנוסעים.
אחרי שהספינה נכנסה ללא היתר למימיה של אוסטרליה, זו עשתה מאמץ לשכנע את האינדונזים לקבל את מבקשי המקלט, כשגם נורווגיה סירבה לקבלם ודיווחה על אוסטרליה לסוכנויות בינלאומיות.
המשבר גרם לאוסטרליה ולאינדונזיה לשתף פעולה באופן הדוק יותר במה שקשור להגירה, ולאחר מכן נערכו ועידות אזוריות שנוגעות להברחות וסחר בבני אדם.
בשנת 2002 בוצעה מתקפת טרור בקוטה, באלי במהלכה נרצחו 202 בני אדם, מתוכם 88 אוסטרלים, ונפצעו 240 נוספים.
ארגון אל-ג'מאעה אל-אסלאמיה בדרום מזרח אסיה נטל את האחריות על הפיגוע, וטען שהוא בוצע בתגובה לתמיכה של אוסטרליה בעצמאות מזרח טימור.
פיגוע נוסף התרחש ב-2005, והביא למותם של 25 אנשים, מתוכם 15 אינדונזים ו-4 אוסטרלים, וכן נפצעו 101 בני אדם.
פיגוע אחר שהתרחש באינדונזיה ב-2003 כוון גם כן נגד מטרות מערביות, כשארגון אל-קאעדה טען שהוא בוצע בידי אל-ג'מאעה אל-אסלאמיה בדרום מזרח אסיה בתגובה לפעולותיהן של ארצות הברית ובנות בריתה, ביניהן אוסטרליה.
בשנת 2004 הותקפה השגרירות האוסטרלית בג'קרטה, גם כן בידי הארגון, מתקפה שגרמה למותם של תשעה אזרחים אינדונזים.
שנה אחר כך, עובדי השגרירות והקונסוליה האינדונזית באוסטרליה קיבלו מעטפות שהכילו איומים.
מאז, ארצות הברית ואוסטרליה הוציאו אזהרת מסע לאינדונזיה והזהירו מפני פיגועים נוספים.
האירועים שהתרחשו באינדונזיה ובאוסטרליה הביאו את שתי המדינות לשתף פעולה באופן הדוק יותר בין רשויות אכיפת החוק, בהתבסס על הסכם שנחתם ב-1999 ונגע להעברת סמים והלבנת הון.
צוות שיתוף הפעולה האזורי של המשטרה האוסטרלית בג'קרטה סייע למשטרה האינדונזית ותרם למרכז ג'קרטה לשיתוף פעולה באכיפת החוק.
הפעילות הזו משכה ביקורת, במיוחד אחרי שנעצרו בבאלי 9 אוסטרלים בחשד שניסו להבריח הרואין לאוסטרליה.
בעקבות הצונאמי ב-2004, אוסטרליה סיפקה סיוע הומניטרי שכלל חבילת סיוע בשווי מיליארד דולר מהממשלה הפדרלית, תרומה של 17.45 מיליון דולר ממדינות אוסטרליה ופרסום התחייבות של 900 אנשי צבא אוסטרלים להצטרף לסיוע בצפון סומטרה ואצ'ה.
בנוסף לסיוע הממשלתי, ערכו שלושת ערוצי הטלוויזיה המובילים באוסטרליה משדר מיוחד שנקרא "אוסטרליה מתאחדת: הושיטו יד לאסיה" שגייס תרומות בשווי 10 מיליון דולר, ובסך הכל תרומה פרטית של 140 מיליון דולר.
במפקד האוכלוסין שנערך בשנת 2011 באוסטרליה 63,159 נרשמו כמי שנולדו באינדונזיה, ו-38.1% מהם היו אזרחים אוסטרלים.
מקרב האוכלוסייה האינדונזית באוסטרליה 30.5% הגיעו למדינה בין השנים 2006 ו-2011, ורוב התושבים שהגיעו קודם לכן אחרי 1991. בשונה מאוכלוסיית אינדונזיה, רבע מתושבי אוסטרליה שנולדו באינדונזיה נרשמו כקתולים ואילו 19.4% נרשמו כמוסלמים.
לפי מפקד האוכלוסין משנת 2001, 42.9% מהתושבים האינדונזים באוסטרליה מתגוררים בניו סאות' ויילס, 24.7% בוויקטוריה, 15.5% באוסטרליה המערבית ו-10.4% בקווינסלנד.
עוד נמצא כי 40.7% הם ממוצא סיני, 39.8% ממוצא אינדונזי ו-7.2% ממוצא הולנדי.
אינדונזיה היא יעד תיירות פופולרי עבור תיירים אוסטרלים.
בשנת 2018 ביקרו באינדונזיה 1.3 מיליון אוסטרלים, שהיו למעלה מרבע מהתיירים בבאלי.
לעומתם, בשנת 2017 ביקרו באוסטרליה 94 אלף תיירים אינדונזים בלבד.
גארודה אינדונזיה היא חברת תעופה אינדונזית ומחזיקה בנתח שוק של 45% מכלל הטיסות בין ג'קרטה ודנפסאר לסידני, מלבורן ופרת'.
חברת התעופה האוסטרלית קוואנטס מציעה גם היא טיסות בין סידני וג'קרטה, וכן החברות וירג'ין אוסטרליה, אייר אסיה אינדונזיה וג'טסטאר איירווייז מציעות טיסות לבאלי.
ב-7 במרץ 2007 התרסקה טיסה 200 של גארודה אינדונזיה בעת טיסה פנימית במדינה, בה נהרגו 19 תיירים אוסטרלים.
שנה מאוחר יותר שתי המדינות חתמו על מזכר הבנות בנוגע לבטיחות תעופה, שכלל מימון בגובה 24 מיליון דולר להכשרת 40 פקחי שירות אוויר אינדונזים, שיפור ניהול התעבורה האווירית וחיזוק יכולותיה של אינדונזיה לערוך חקירות תעופה.
בשנת 2011 היו רשומים במערכת החינוך האוסטרלית כ-17 אלף סטודנטים אינדונזים בבתי ספר, הכשרות מקצועיות ואוניברסיטאות, כשרובם למדו מנהל עסקים, מסחר, מדעי החברה ואירוח.
אוסטרליה מציעה יותר מ-250 מלגות שונות לאינדונזים כחלק מתוכנית קולומבו.
למעלה מ-10,000 סטודנטים אינדונזים למדו באוניברסיטאות אוסטרליות כחלק מהתוכנית, ביניהם שר החוץ לשעבר של אינדונזיה מרטי נטלגאווה ולשעבר סגן נשיא אינדונזיה בודיונו.
לעומתם, באותה שנה למדו 455 אוסטרלים באוניברסיטאות אינדונזיות, רבע מהם התחייבו לתוכניות באורך סמסטר.
הארגון האוסטרלי ללימודים באינדונזיה (ACICIS) נוסד באוניברסיטת מורדוך ב-1994 כדי לפתח את לימודי האוסטרלים באינדונזיה.
לימודי אינדונזית נפוצים בבתי ספר ובאוניברסיטאות אוסטרליות רבות.
בין השנים 1994 ו-2002, תקציב לימודי השפות הלאומיות האסיאתיות הביא להכפלת התלמידים הרשומים ללימודי אינדונזית ברחבי אוסטרליה.
תוכנית דומה יושמה בשנים 2007 עד 2012. עם זאת וחרף התוכנית שיושמה מאז 2001 חלה ירידה במספר הרשומים ללימודי אינדונזית.
עד 2010 חלה ירידה של 40%, ובשנת 2012 פחות אוסטרלים למדו אינדונזית מאשר בשנת 1972. אוסטרליה הגדירה את לימודי האינדונזית כ"שפה בעלת חשיבות אסטרטגית" ב-2008. ב-2012 יצא ספר לבן שהציע כי לכל התלמידים באוסטרליה צריכה להיות גישה ללימודי אינדונזית, מנדרינית, הינדי או יפנית.
כ-60% מהסחורות שאוסטרליה מייצאת עוברות בחופיה הצפוניים בסמוך לגבולה עם אינדונזיה.
אינדונזיה היא גם המדינה המאוכלסת ביותר שגובלת באוסטרליה, וגם הקרובה ביותר אליה למעט פפואה גינאה החדשה.
שתי המדינות חולקות ביניהן גבול ימי מוגדר למניעת פגיעה בדיג, וקבעו את האחריות על הספינות באזור זה.
אחרי הצונאמי באוקיינוס ההודי ב-2004, שפגע בשורה של מדינות, נשלחו לאינדונזיה 900 אנשי צבא אוסטרלים כדי לספק סיוע הומניטרי.
סיוע זה כלל 15 בקרי תנועה אווירית, מטוסי הרקולס, מסוקים ואונייה של הצי האוסטרלי.
באפריל 2005 מסוק של הצי האוסטרלי התרסק בזמן שניסה לנחות בניאס, ובהתרסקות נהרגו תשעה אנשים.
נשיא אינדונזיה, יודהויונו, שביקר באוסטרליה באותה עת, העניק עיטורים שלאחר המוות לתשעת ההרוגים, וכן הוענקו מטעם אוסטרליה עיטורים על אומץ ליבם של ארבעה תושבים מהכפר הסמוך למקום ההתרסקות שהצילו את חייהם של שני אנשי צוות.
אלו האינדונזים הראשונים שקיבלו עיטור מטעם אוסטרליה.
באותה שנה הודיע הגדוד המיוחד של שירות האוויר האוסטרלי על חידוש שיתוף הפעולה עם מקבילו האינדונזי, שהושעה ב-1999 אחרי טענות להפרת זכויות אדם במזרח טימור.
שיתוף הפעולה כולל החלפת קצינים בבסיס האוסטרלי בפרת' והכשרה ללוחמה נגד גרילה באינדונזיה.
הסכם לומבוק (Lombok) נחתם בין המדינות ב-2006. ההסכם מחייב את שתי המדינות לשתף פעולה בתחומי הביטחון, אכיפת החוק, המאבק בפשיעה בינלאומית ובטרור וכן שיתוף פעולה מודיעיני.
הסכם משנת 2011, בין אוסטרליה וארצות הברית הביאה למיקום 2,500 נחתים אמריקאים בבסיס בדרווין, הביאה לחששות באינדונזיה, בשל החשש מהאפשרות שההסכם יעורר תגובה שתביא ליצירת מעגל קסמים של תגובות לא רצויות משני הצדדים.
מפקד הצבא האינדונזי העלה חשש נוסף כי העלאת הנוכחות האמריקאית באזור תגביר את המתיחות בים סין הדרומי.
ב-2012, אינדונזיה לקחה חלק בתרגיל בור שחור, בו השתתפו לראשונה לצד מטוסים זרים ארבעה מפציצי חיל האוויר האינדונזי מדגם סוחוי Su-27 לצד מטוסים מחילות האוויר של ארצות הברית, ניו זילנד, סינגפור ותאילנד.
התרגיל הוצג כדוגמה ל"שיתוף הפעולה המתחזק בין הכוחות של אוסטרליה ואינדונזיה".
באותה שנה, אינדונזיה קיבלה מאוסטרליה ארבעה מטוסי הרקולס כמתנה שיועדה לחזק את הסיוע ההומניטרי וטיפול באסונות בתוך אינדונזיה.
אחרי הדיאלוג השני של "2+2" בין שרי החוץ של אוסטרליה ואינדונזיה באפריל 2013, אוסטרליה הסכימה למכור חמישה מטוסים נוספים במחיר מוזל.
סקרי דעת קהל שנערכו בשנת 2012 על ידי מכון לאווי (Lowy Institute) מצאו כי האוסטרלים העניקו לדעותיהם על אינדונזיה את הציון 54 מתוך 100, כש-100 מייצג "יחסים חמים מאוד".
סקר זה מייצג עלייה של 4 נקודות מ-2006. האינדונזים העניקו לאוסטרליה ציון גבוה יותר, של 62, עלייה מ-51 נקודות ב-2006. הסקר גם מצא כי פחות משליש מהאינדונזים ראו באוסטרליה איום, כשב-2003 95% מהאינדונזים היו בעלי סנטימנט אנטי-אוסטרלי.
באוקטובר 2013 נוצרה מתיחות ביחסים אחרי שהועלו האשמות לפיהן מינהל האותות האוסטרלי ניסה לנטר ב-2009 את שיחותיהם של גורמים אינדונזים, לרבות הנשיא סוסילו באמבאנג יודהויונו ורעייתו.
ב-30 במאי 2011, שידר תאגיד השידור האוסטרלי כתבה על אופן שחיטת בקר שגודל באוסטרליה בבתי מטבחיים אינדונזים.
ב-7 ביוני הוציא משרד החקלאות, הדיג והייעור של אוסטרליה צו בו השהה את ייצוא הבקר החי לאינדונזיה "לשחיטה בעקבות עדויות על התעללות ברווחת בעלי חיים בחלק מבתי המטבחיים.
הצו הביא לעליות מחירים ולפגיעה בזמינות הבקר באינדונזיה, שראתה באוסטרליה שותפת סחר לא אמינה.
לאורך השנים עלו טענות להפרת זכויות אדם על ידי צבא אינדונזיה בפפואה המערבית, שני מחוזות באינדונזיה שרוב האוכלוסייה בהם נוצרית.
בשנת 2006, גררה ההחלטה של אוסטרליה להעניק אשרות פליטים ל-42 מבקשי מקלט מפפואה המערבית את החזרת השגריר האינדונזי.
התקרית הביאה ל"מלחמת קריקטורות" בין שתי המדינות, אחרי שהיומון The Australian פרסם קריקטורה שבה נראה נשיא אינדונזיה ככלב שמרכיב את תושבי פפואה, מה שגרם לסטודנטים באינדונזיה לדרוש את ניתוק הקשרים עם אוסטרליה.
בשנת 2008 חמישה אזרחים אוסטרלים עוכבו בגין ניסיון להיכנס לעיר מרוק שבמחוז מערב גינאה החדשה בלי ויזות.
הקבוצה נשפטה מאוחר יותר לשנתיים עד שלוש שנות מאסר, בפסיקה שמאוחר יותר נהפכה בבית המשפט העליון בג'איאפורה.
מאוחר יותר הוגש ערעור על ההחלטה לבית המשפט העליון באינדונזיה, שנדחה ביוני 2009.
המשטרה הפדרלית של אוסטרליה נדרשת להפעיל את מידת הסבירות בשיקוליה האם להאריך את שיתוף הפעולה עם רשויות במדינות זרות.
בעקבות האירוע בבאלי ב-2005 בו נתפסו תשעה אוסטרלים בניסיון להבריח סמים, נגזרו על שישה מהם עונשי מוות במשפט או בערעור.
ארבעה מהם נדחו בערעור נוסף.
בינואר 2015 סירב נשיא אינדונזיה ג'וקו וידודו להעניק חנינה לשניים מהאוסטרלים, על אף הלחץ האוסטרלי.
ראש ממשלת אוסטרליה טוני אבוט הזכיר לאינדונזיה את הסיוע בסך מיליארד דולר אחרי הצונאמי ב-2004, אולם ללא הועיל, והשניים הוצאו להורג ב-29 באפריל 2015. בתגובה, השגריר האוסטרלי באינדונזיה הוחזר להתייעצויות והקשר בין הממשלות הושעה למשך שישה שבועות.
בשנת 19–2018 עמד שווי המסחר בין המדינות על 17.8 מיליארד דולר, עלייה של 6.9% בהשוואה לשנה שקדמה לה.
היקף ההשקעות האוסטרליות באינדונזיה הסתכם ב-5.4 מיליארד דולר, ואילו היקף ההשקעות האינדונזיות באוסטרליה עלה ב-11% ל-454 מיליון דולר.
היקף הסחר בין אוסטרליה ואינדונזיה עלה ב-1.5% בממוצע בחמש השנים שקדמו ל-2017, נמוך ביחס לעלייה השנתית הממוצעת של 5.7% בהיקף הסחר של אוסטרליה.
הסחר עם אינדונזיה משקף כ-2% מסך כל המסחר של אוסטרליה.
אוסטרליה ואינדונזיה חברות באזור הסחר החופשי ASEAN-אוסטרליה-ניו זילנד, שנחתם בפברואר 2009. שתי המדינות סיכמו על משא ומתן על הסכם שותפות כלכלית מקיף בין אינדונזיה לאוסטרליה (IA-CEPA), שנועד להתבסס על הסכמים קיימים ולהרחיבם.
המשא ומתן החל בשנת 2010 כשאינדונזיה החילה את עקרון המדינה המועדפת על יבוא אוסטרלי, בעוד אוסטרליה קבעה ויתורים הדדיים באמצעות שיעור המכס שלה על הסחורות מהמדינה המתפתחת.
היצוא העיקרי של אוסטרליה לאינדונזיה כולל חיטה, בשר ובקר, נפט, אלומיניום וכותנה, בעוד היצוא העיקרי של אינדונזיה כולל נפט גולמי, זהב, ברזל, פלדה, ואלומיניום.
יותר מ-15,000 סטודנטים אינדונזים רשומים בבתי ספר ובאוניברסיטאות אוסטרליים, ותרומתם לכלכלה האוסטרלית מוערכת בכ-500 מיליון דולר.
היבוא האינדונזי של בשר ובקר מאוסטרליה מסתכם בכ-12 מיליארד דולר בשנה.
מאז החל המסחר בשנות ה-90, יותר מ-6.5 מיליון חיות בקר יוצאו לאינדונזיה.
אוסטרליה היא בחירה טבעית לספק צורכי בקר אינדונזיים בשל קרבתה שמפחיתה את עלויות המשלוח בהשוואה למדינות אחרות.
מאז 2009, כשאינדונזיה אימצה חוק בנושא גידול בעלי חיים ובריאות בעלי חיים, ניתן לייבא בקר למדינה רק ממדינות שלא נפוצות בהן מחלות הפה והטלפיים מה ששיפר את מעמדה של אוסטרליה כמקור ייבוא.
שתי המדינות חברות ב-APEC ובפסגת מזרח אסיה.
אינדונזיה זוכה בסיוע האוסטרלי המשמעותי ביותר, מה שממקם את אוסטרליה במקום הרביעי ברשימת המדינות המעניקות סיוע חוץ לאינדונזיה.
סיוע הפיתוח האוסטרלי לאינדונזיה החל כבר בשנת 1953 עם השתתפותה של אינדונזיה בתוכנית קולומבו.
במשך שלושה עשורים, בין 1967 ל-2003, תואמו תוכניות הסיוע האוסטרליות לאינדונזיה במסגרת ההסדרים הבינלאומיים שהקימה הקבוצה הבין-ממשלתית באינדונזיה ועם קבוצת הייעוץ באינדונזיה.
בשנים אלו הוקמו פרויקטים רבים דוגמת רשת התקשורת האווירית, פרויקט שנועד לטפל בליקויים במערכת התעופה האזרחית של אינדונזיה.
הצונאמי באוקיינוס ההודי ב-2004 הוביל לכינון השותפות לשיקום ופיתוח של אוסטרליה-אינדונזיה, שהושקה בתחילת 2005 במימון של מיליארד דולר כדי לסייע בבנייה מחדש של קהילות באזורים שנפגעו מהאסון ולקדם את הצמיחה הכלכלית ברחבי אינדונזיה.
בשנים 2005–2010, יחד עם התוכנית הקיימת, גדל שווי הסיוע האוסטרלי לאינדונזיה ל-2 מיליארד דולר, כולל הלוואות זיכיון בסך 500 מיליון דולר.
בשנת 2008, אוסטרליה סיפקה מימון של 650 מיליון דולר לאינדונזיה כדי לסייע לכלכלתה במהלך המשבר הפיננסי העולמי.
מאמצי הסיוע של אוסטרליה באינדונזיה מתמקדים בעיקר בתשתיות, ממשל כלכלי, פיתוח אנושי ומדיניות חברתית, לרבות בתחום המשפט והצדק.
יחסי אוסטרליה–אוקראינה הם יחסי החוץ בין אוקראינה לבין אוסטרליה.
ב-26 בדצמבר 1991 הכריזה אוסטרליה כי היא מכירה בכל החברות המייסדות של חבר המדינות.
היחסים הדיפלומטיים בין אוקראינה לאוסטרליה כוננו ב-10 בינואר 1992 על ידי הסכם בין משרד החוץ של אוקראינה לבין שגרירות אוסטרליה ברוסיה.
קונסוליית הכבוד של אוסטרליה פועלת בקייב מאז ספטמבר 1992. קונסוליית הכבוד של אוקראינה במלבורן פועלת באוסטרליה מאז 1993.
שגרירות אוקראינה באוסטרליה הוקמה ב-14 באפריל 2003. עד ינואר 2015, שגרירות אוסטרליה בוורשה, פולין הייתה מוסמכת גם עבור אוקראינה.
בפברואר 2015 נפתחה שגרירות אוסטרליה באוקראינה בקייב.
בנובמבר 1992 נערך ביקור רשמי של משלחת פרלמנטרית בראשות יושב ראש הפרלמנט ראדה ורחובנה באוסטרליה.
ביוני–יולי 1994 נערך ביקור רשמי באוקראינה של משלחת פרלמנטרית בראשות יו"ר בית הנבחרים של הפרלמנט האוסטרלי.
ביולי 2012 תרמה ממשלת אוסטרליה מיליון אירו לקרן מקלט צ'רנוביל של EBRD בעקבות השתתפותה בפסגת קייב בשנת 2011 בנושא שימוש בטוח וחדשני באנרגיה גרעינית.
ב-15 במאי 2014 הוקמה הקבוצה הפרלמנטרית באוסטרליה-אוקראינה של הפרלמנט ה-44 באוסטרליה תחת הסיסמה "תמיכה בדמוקרטיה באוקראינה!".
הוא מורכב מ-27 חברי פרלמנט אוסטרלי.
בשנת 2012 החלה אוקראינה בסכסוך עם אוסטרליה במסגרת ארגון הסחר העולמי (WTO) סביב אימוץ החקיקה האחרונה בנושא אריזות אחידות של מוצרי טבק, הקובעות את אותו סוג של אריזות סיגריות מיצרנים שונים.
לטענת דיפלומטים מסחריים ועורכי דין, החלטה זו לא נועדה להגן על יצרני אוקראינה, אלא התקבלה למען אחת מחברות הטבק הרב-לאומיות.
ב-28 במאי 2015, המשרד לפיתוח כלכלי שלח הודעה ל-WTO על הפסקת השתתפותו בסכסוך, מכיוון שהיצרנים האוקראינים אינם מייצאים מוצרי טבק לאוסטרליה.
ב-4 ביוני 2015 הודיע סוף סוף המשרד לפיתוח כלכלי על סיום המחלוקת עם אוסטרליה סביב האריזות המאוחדות של מוצרי טבק.
החלטה זו התקבלה לאחר מחקר מפורט של נסיבות תלונתה של אוקראינה לאוסטרליה במסגרת ארגון הסחר העולמי (WTO) ותקשורת עם בעלי העניין המרכזיים.
אוסטרליה מחזיקה באוקראינה שגרירות בקייב.
אוקראינה מחזיקה באוסטרליה שגרירות בקנברה.
יחסי אוסטרליה–בוליביה הם היחסים הדיפלומטיים שבין הקהילייה של אוסטרליה לבין המדינה הרב-לאומית של בוליביה.
אוסטרליה ובוליביה כוננו יחסים דיפלומטיים ב-10 באפריל 1975.
אוסטרליה ובוליביה חברות בארגון הסחר העולמי (WTO), האומות המאוחדות (האו"ם) וארגוני האו"ם, ומשתפות פעולה במיוחד בנושאים מקומיים.
באמצעות תוכנית הסיוע הישיר, ממשלת אוסטרליה מעניקה תמיכה כספית למגוון פרויקטים בבוליביה.
בשנים 2019–2020 מימנה DAP את הפרויקט "הכירו אותנו" שהתמקד בייצור קולקציית חורף 2019/2020 לילדים מצמר האלפקות והלמות, שהוכן על ידי קבוצה של 30 שוזרות נשים מקומיות בלה פאס.
נשים אלו מומחיות בטכניקות אריגה אך אין להן גישה לשווקים מתאימים למוצריהן.
עם עיצובים שסופקו על ידי נאנאי ובאמצעות פרויקט "הכירו אותנו" ייצרו האורגות 800 בגדים ששווקו בארצות הברית ובאירופה, דרך החנות המקוונת www.nanaykids.com.
חלק מהרווח מושקע מחדש בעסק וחלק אחר מספק הכנסה ראויה לנשים שאין להן גישה למקורות תעסוקה אחרים.
בשנת 2019–2020, תוכנית שיתוף הפעולה האוסטרלית של NGO (ANCP) השקיעה יותר מ-43,000 דולר בהכשרת נשים ילידות צעירות בבוליביה במיומנויות קולינריות ועסקיות.
המועצה ליחסי אוסטרליה–אמריקה הלטינית (COALAR) מספקת מענקים על מנת לשפר את היחסים הכלכליים, הפוליטיים והחברתיים של אוסטרליה עם אמריקה הלטינית.
בשנת 2019 סחר סחורות ושירותים של אוסטרליה עם בוליביה הסתכם ב-32 מיליון דולר.
זה כלל יבוא של 27 מיליון דולר מבוליביה ויצוא של 6 מיליון דולר לבוליביה.
הייצוא של אוסטרליה כלל בעיקר מכשירי מדידה וניתוח ומזון לבעלי חיים.
היבוא מבוליביה כלל פירות, אגוזים, דגני בוקר וזרעי שמן.
עושר המשאבים של בוליביה הופך אותה ליעד פוטנציאלי עתידי להשקעות אוסטרליות בתחום הכריה.
בבוליביה יש כמות משמעותית של עתודות הליתיום העולמיות, המשמשות בסוללות.
בוליביה עשירה גם במכרות כסף ועפרות ברזל.
בשנת 2011, בבוליביה היו מאגרי גז טבעי מוכחים של מעל 9.9 טריליון רגל מעוקבת, העתודה החמישית בגודלה בדרום אמריקה, כמו גם 48 טריליון רגל מעוקב של עתודות גז פצלי הניתנות להחזרה.
מומחיות אוסטרלית יכולה גם להשלים את ענפי החקלאות של בוליביה, חינוך, ניהול משאבי מים ויערות ותיירות.
אוסטרליה מיוצגת בבוליביה באמצעות שגרירותה בלימה, פרו, ובנוסף מחזיקה קונסוליית כבוד בלה פאס.
בוליביה מיוצגת באוסטרליה באמצעות שגרירותה באוטווה, קנדה, ובנוסף מחזיקה קונסוליית כבוד בסידני.
יחסי אוסטרליה–אקוודור הם היחסים הדיפלומטיים שבין הקהילייה של אוסטרליה לבין רפובליקת אקוודור.
נציגות קונסולרית אוסטרלית באקוודור הוקמה בשנת 1968, שבע שנים לאחר ועדת הסחר.
הקשרים בין אוסטרליה לאקוודור ממשיכים לצמוח, כולל סטודנטים, מטיילים וקבוצה גדולה של בוגרים אוסטרלים באקוודור.
הסדר ויזת עבודה ונופש לחופשה חדש בין אוסטרליה לאקוודור החל בשנת 2019–2020.
אוסטרליה ואקוודור חברות באו"ם, ב-WTO, בקרן המטבע הבינלאומית ובבנק העולמי.
אוסטרליה תמכה באקוודור במהלך מגפת הקורונה באמצעות תוכנית הסיוע הישיר (DAP).
התוכנית מימנה עובדי טקסטיל מקומיים לייצור 34,000 מסכות פנים כדי לסייע לתגובת הממשלה למגפה.
פרויקט אחר הוא סיוע להתאוששות הכלכלית וטיפול באלימות מגדרית על ידי הכשרת יצרניות נשים בטכניקות חקלאיות ועזרה לשתילת גידולי קרקע.
באוקטובר 2019 תמכה שגרירות אוסטרליה בשני "שגרירי בוגרים" אקוודוריים להשתתף בכנס הכרייה והמשאבים הבינלאומי במלבורן.
2015 - MoU בנושא שיתוף פעולה בכרייה
2014 - MoU בנושא שירותי אוויר
2011 - MoU על הקמת ייעוצים פוליטיים
בינואר 2020 סייע CSIRO להעביר קורס לעיתונאים בנושאי כרייה אחראיים בשלוש ערים באקוודור.
הקורס סקר את ההבדלים בין כרייה קטנה וגדולה, נושאים סביבתיים וגישות אוסטרליות למעורבות בקהילה.
בנובמבר 2017 התקיימה בקיטו פסגת העסקים באוסטרליה-אקוודור לקידום המומחיות והיכולת של אוסטרליה לתמוך במגזר הכרייה הגדל באקוודור.
הפסגה התמקדה ביכולת האוסטרלית בחיפושי כרייה ובשלבי בנייה מוקדמים, במיוחד פיתוח מיומנויות, קידוחים וניהול משאבים אחראי כולל מים, סביבה ויחסי קהילה.
Austrade שואפת למשוך השקעות זרות ישירות לאוסטרליה.
בנוסף היא גם מזהה הזדמנויות בשוק ומקדמת את היכולות של יצואנים וספקי חינוך אוסטרלים.
ממשלת אקוודור נקטה לאחרונה בצעדים לשיפור הממשל והכנסת שקיפות רבה יותר.
היא הבטיחה מימון ממלווים רב-צדדיים כדי לחזק את כלכלתה.
תוצאות חיפושים מבטיחות, מקורות אנרגיה ומים זמינים בשפע והודעות מהממשלה על המשך פיתוח תחום הכרייה הפכו את אקוודור ליעד אטרקטיבי יותר ויותר עבור חברות אוסטרליות.
אקוודור פיתחה מדיניות ציבורית חדשה בתחום הכרייה כדי למשוך השקעות גדולות יותר לתחום הכרייה הלא מפותח שלה ולנצל את הגאולוגיה הטובה שלה.
בנוסף קיימות הזדמנויות בתחומים קשורים, כגון שירותי חינוך.
אוסטרליה מיוצגת באקוודור באמצעות שגרירותה בסנטיאגו דה צ'ילה, צ'ילה, ובנוסף מחזיקה קונסוליית כבוד בגואיאקיל.
אקוודור מחזיקה באוסטרליה שגרירותה בקנברה.
יחסי אוסטרליה–ארמניה הם היחסים הדיפלומטיים שבין אוסטרליה לארמניה.
לארמניה יש שגרירות בקנברה, ואילו אוסטרליה מוסמכת בארמניה משגרירותה במוסקבה.
ארמניה ואוסטרליה ביססו רשמית את היחסים בשנת 1992, ושתי המדינות מאז פיתחו מערכת יחסים ידידותית למדי.
בעוד שארמניה ואוסטרליה ביססו יחסים רק בשנת 1992, הארמנים הופיעו לראשונה באוסטרליה בשנות ה-50 של המאה ה-19 (הארמנים היו ידועים גם כטורקים, פרסים או רוסים), אך הם הפכו לרלוונטיים רק כאשר אירע רצח העם הארמני.
כוחות אוסטרלים שלחמו במערכת גליפולי יצרו תדיר קשר עם הארמנים המגורשים והמורעבים על ידי השלטונות הטורקיים העות'מאניים במזרח התיכון, ופיתחו תחושת הזדהות עם הקורבנות הארמנים.
הארמנים קיבלו מעמד של פליטים כך שיכלו להתיישב באוסטרליה לאחר מלחמת העולם הראשונה, אך ההגירה הגיעה לשיאה רק החל ממלחמת העולם השנייה ולאחר מכן בעקבות הכיבוש הסובייטי בארמניה, המהפכות שהתרחשו באיראן, עיראק וסוריה, ומאוחר יותר מלחמת נגורנו קרבאך בשנות ה-90 של המאה ה-20.
לקהילה הארמנית באוסטרליה יש קשר חזק לארמניה, ולעיתים קרובות התעמתה עם אוכלוסיית הפזורה הטורקית והאזרבייג'נית במדינה בגלל סכסוך נגורנו קרבאך.
אוסטרליה לא הכירה ברצח העם הארמני בשל קשריה עם טורקיה.
עם זאת, לארמניה ולאוסטרליה יש קשר לאורך כל מלחמת העולם הראשונה, כאשר אוסטרליה כחלק מהאימפריה הבריטית לחמה נגד העות'מאנים באותו יום בו החל רצח העם הארמני.
החשיבות, עבור שני העמים, ידועה: עבור הארמנים זה היה מסע של הישרדות מהדיכוי, ואילו עבור האוסטרלים זה היה רגע קו פרשת מים שהוליד זהות אוסטרלית משותפת.
מגע תכוף עם מגורשי ארמניה עורר תחושה של סולידריות, כוחות אוסטרלים סייעו למאמצי הסיוע למגורשי ארמנים ובמרץ 1918, הקולונל אוסטרלי סטנלי סביג' התגונן באומץ נגד הכוח העות'מאני שניתב את קורבנות רצח העם הארמני ורצח העם האשורי, והציל את חייהם של ארמנים ואשורים רבים.
בית יתומים המנוהל באוסטרליה הוקם באנטליאס שבלבנון כדי לספק עזרים ליתומים ארמנים.
הפרלמנט האוסטרלי קיבל החלטה הקוראת לממשלה להכיר ברצח העם הארמני בשנת 2018.
הערך הכולל של היבוא מאוסטרליה בתקופה 2014–2018 היה כ-23 מיליון דולר ואילו ערך היצוא הכולל עמד על כ־697,000 דולר.
שנת השיא לייבוא לארמניה מאוסטרליה הייתה שנת 2014, שהייתה כ9 מיליון דולר, ואילו שנת השיא לייצוא מארמניה לאוסטרליה הייתה שנת 2016, שהייתה 214,000 דולר; לפיכך התגברה הציפייה לחיזוק כלכלי למרות הזנחה ביחסים.
יחסי אוסטרליה–אסטוניה הם יחסי החוץ בין אוסטרליה לאסטוניה.
אוסטרליה הכירה לראשונה באסטוניה ב-22 בספטמבר 1921. אוסטרליה הייתה בין המדינות הראשונות שהכירו מחדש בעצמאות אסטוניה ב-27 באוגוסט 1991. שתי המדינות כוננו מחדש את היחסים הדיפלומטיים ב-21 בנובמבר 1991.
אוסטרליה מיוצגת באסטוניה באמצעות שגרירות במשרה חלקית (מאז 2018) וקונסוליית כבוד בטאלין (מאז 1995).
אסטוניה מחזיקה באוסטרליה שגרירות בקנברה מאז 18 בפברואר 2015, האחראית גם על היחסים עם ניו זילנד, אינדונזיה ו-ASEAN, ויש לה גם קונסוליות כבוד בכל אחת מבירות מדינות אוסטרליה.
היחסים בין שתי המדינות החלו כאשר אוסטרליה הכירה באסטוניה עם קבלתה לחבר הלאומים ב-22 בספטמבר 1921. בשנים 1919–1935 יוצגה אסטוניה באוסטרליה על ידי הקונסוליה הפינית בסידני.
באוקטובר 1940 הנחתה ממשלת אסטוניה הגולה את סגירת הקונסוליה ורישומיה נמסרו לקונסוליה השוודית לאחסון.
עם כיבוש המדינות הבלטיות ביוני 1940, ממשלת אוסטרליה של רוברט מנזיס, כמו ממשלת בריטניה, לא הכירה בפעולה זו, אך השר לענייני חוץ, סר פרדריק סטיוארט, אישר מאוחר יותר ביוני 1941 כי התרחשו דיונים בלתי רשמיים.
לאחר בחירת ממשלת הקואליציה השמרנית החדשה של מלקולם פרייזר בנובמבר 1975, הסירה הממשלה החדשה את ההכרה דה-יורה בסיפוח אסטוניה לברית המועצות.
ב-17 בדצמבר אותה שנה הנחתה ממשלת אוסטרליה את שגריר אוסטרליה במוסקבה כי הוא וצוותו אינם אמורים לערוך ביקורים רשמיים ברפובליקה הסובייטית האסטונית.
נציגים קונסולריים עצמאיים של אסטוניה חזרו ונשמרו עד להחזרת העצמאות בשנת 1991. ב-27 באוגוסט 1991 הודיע ראש הממשלה בוב הוק על החלטתה של אוסטרליה לכונן מחדש את היחסים הדיפלומטיים המלאים עם אסטוניה.
שגריר אוסטרליה בשוודיה, רוברט מריליס, הוסמך כשגריר שאינו תושב של אוסטרליה באסטוניה החל מה-21 בנובמבר 1991.
כחלק מהרחבה משמעותית של קונסוליות הכבוד האוסטרליות, שר החוץ גארת' אוונס הודיע על מינויו של מטי פקמה לקונסול כבוד בטאלין ביוני 1995. נכון ל-2018 פקמה משמש עדיין כקונסול כבוד.
אוסטרליה חתמה על הסדר אשרת עבודה וחופשה עם אסטוניה במאי 2005.
ביולי 1998 ביקר אוסטרליה ראש ממשלת אסטוניה, מארט סימן.
משלחת פרלמנטרית אוסטרלית, בראשות סגן נשיא הסנאט לשעבר, הסנטור סו וסט, ביקרה בטאלין באוקטובר 1999. המשלחת הפרלמנטרית אסטונית, בראשות יו"ר הפרלמנט אנה ארגמה (Ene Ergma) ביקרו באוסטרליה בשנת 2008. בשנת 2009 ביקר שר החוץ האסטוני אורמס פאט באוסטרליה ופתח את קונסוליית הכבוד האסטונית בפרת'.
באפריל 2010 שר החוץ האוסטרלי סטיבן סמית' השתתף בפגישת שרי החוץ של כוח הסיוע הביטחוני הבינלאומי בטאלין.
נשיא הסנאט האוסטרלי ג'ון הוג ביקר בביקור רשמי באסטוניה באוקטובר 2013. שגרירות אסטוניה בקנברה נפתחה בפברואר 2015. בפברואר 2016 שרת החוץ של אסטוניה מרינה קליורנד פתחה רשמית את שגרירות אסטוניה בקנברה, הממוקמת יחד עם שגרירות פינלנד באוסטרליה וקיימה שיחות עם שרים פדרליים שונים.
בשנת 2015 חתמו אוסטרליה ואסטוניה על הסכם ביטוח לאומי חדש.
ב-7 במרץ 2018 הודיעה שרת החוץ ג'ולי בישופ על פתיחת שגרירות אוסטרליה באסטוניה שתפקוד על בסיס "פופ-אפ", כאשר השגריר החדש יושב בטאלין למשך חודשיים בשנה ובשגרירות תישאר נוכחות להמשך השנה.
בתגובה ציין שר החוץ האסטוני, סוון מיקסר, כי השגרירות החדשה "ללא ספק תהפוך את אוסטרליה לבולטת יותר באסטוניה ובאזורנו בכללותה".
בין השנים 1991–2018, יחסי אוסטרליה עם אסטוניה היו באחריות שגרירות אוסטרליה בסטוקהולם.
עם ההשפעות הקשות של גל השרפות באוסטרליה (2019–2020) על העיר קנברה, שגרירות אסטוניה נסגרה זמנית ועברה לסידני.
האסטונים הראשונים התיישבו באוסטרליה בשנת 1853 והחברה האסטונית הראשונה הוקמה במלבורן בשנת 1914. אנשים התיישבו בעיקר סביב סידני.
לאחר כיבוש ברית המועצות של אסטוניה בשנת 1940 ושוב בשנת 1944, התגוררו באוסטרליה מספר גולים אסטונים שתרמו לפיתוח התרבות האסטונית באוסטרליה.
באוסטרליה יש את הקהילה האסטונית החמישית בגודלה אחרי רוסיה, קנדה, שוודיה וארצות הברית.
סר ארווי פרבו, יו"ר שלוש מהחברות הגדולות באוסטרליה, הוא אחד האסטונים הידועים ביותר באוסטרליה.
אוסטרליה מארחת את אחת הקהילות הגדולות ביותר של אסטונים בחו"ל, עם 8,232 אנשים שהזדהו כאסטונים במפקד האוסטרלי בשנת 2006. במפקד האוכלוסין באוסטרליה בשנת 2016, למעלה מ-9,500 אנשים זוהו כבעלי מוצא אסטוני.
הסחר בין אוסטרליה לאסטוניה היה 60 מיליון דולר אוסטרלי בשנים 2013–2014. סחר בסחורות בין אוסטרליה לאסטוניה לא היה יציב, בין היתר בגלל מרחק גדול בין המדינות.
הייבוא הגדול ביותר של אסטוניה הוא משקאות אלכוהוליים (יינות) ושל אוסטרליה הם מוצרי עץ ועץ.
יחסי אוסטרליה–בלארוס הם היחסים הדיפלומטיים שבין הקהילייה של אוסטרליה לבין רפובליקת בלארוס.
שתי המדינות כוננו יחסים דיפלומטיים ב-9 בינואר 1992 בעקבות עצמאותה של בלארוס מברית המועצות בשנת 1991. שתי המדינות חולקות יחסים דו-צדדיים ידידותיים ועוסקים בנושאים בעלי עניין הדדי בארגונים בינלאומיים.
אוסטרליה חתמה על מזכר הבנות בנושא שיתוף פעולה באמנות ותרבות עם בלארוס במהלך ביקורו של סגן שר החוץ ריבקוב באוסטרליה בפברואר 2015. מזכר הבנות בנושא התייעצויות דו-צדדיות בין משרדי החוץ נחתם בשנת 2013.
בשנת 2018 ביקרו 900 אוסטרלים בבלארוס ו-600 בלארוסים באוסטרליה.
באוסטרליה מתגוררים 1,700 איש ממוצא בלארוסי.
אוסטרליה מיוצגת בבלארוס באמצעות שגרירותה במוסקבה, רוסיה.
בלארוס מיוצגת באוסטרליה באמצעות שגרירותה בג'קרטה, אינדונזיה.
יחסי אוסטרליה–אלבניה הם יחסי החוץ בין אוסטרליה לאלבניה.
שתי המדינות כוננו יחסים דיפלומטיים בשנת 1985. במפקד 2011 נרשמו 13,141 אנשים ממוצא אלבני המתגוררים באוסטרליה ו-2,396 בני אדם שנולדו באלבניה החיים כיום באוסטרליה.
באפריל 2012 ערך שר הפרלמנט לענייני חוץ, ריצ'רד מארלס, את ביקורו הראשון של חבר ממשלת אוסטרליה באלבניה.
מר מארלס פגש בכירים בממשלת אלבניה, בהם ראש הממשלה סאלי ברישה, שר החוץ אדמונד הכינסטו וסגן שר ההגנה ארג'אן סטארובה.
באוגוסט 2012 ביקר שר החוץ האלבני, אדמונד פנאריטי, באוסטרליה ונפגש עם בכירים פוליטיים, כולל שר החוץ, בוב קאר, שר הפרלמנט, מארלס, נשיא הסנאט ג'ון הוג ויו"ר בית הנבחרים פיטר סליפר.
הסחר בין אוסטרליה לאלבניה הוא קטן; הסחר הדו-צדדי בסחורות בשנת 2013 הסתכם ב-3.4 מיליון דולר.
הייצוא האוסטרלי לאלבניה היה בשווי כ-2.8 מיליון דולר והורכב בעיקר ממרגרינה, עורות גולמיים ועורות (לא כולל עורות פרווה) מעובדים למחצה.
היבוא מאלבניה הוערך ב-0.6 מיליון דולר והורכב בעיקר מבגדים.
בשנים האחרונות, ממשלת אוסטרליה ומספר ארגוני סיוע הומניטריים כמו קרן הילדים הראשונה והמשימות מעבר לים במלבורן סיפקו סיוע כספי והומניטרי לאלבניה.
באמצעות השגרירות ברומא, אוסטרליה תמכה בכמה פרויקטים התפתחותיים עם יתרונות לקהילות המקומיות.
בשנים 2012–2013 התחייבה השגרירות 22,000 דולר לארגונים לא ממשלתיים לתוכניות הנוגעות לייצור הכנסות חקלאיות, בטיחות בבית הספר ופעילויות חברתיות לילדים עם מוגבלות.
אוסטרליה מיוצגת באלבניה באמצעות שגרירותה ברומא, איטליה.
אלבניה מיוצגת באוסטרליה באמצעות שגרירותה בבייג'ינג, סין, ובנוסף מחזיקה קונסוליות כבוד בבריסביין ואדלייד.
יחסי אוסטרליה–בלגיה הם יחסי החוץ בין אוסטרליה לבלגיה.
שתי המדינות כוננו יחסים דיפלומטיים בשנת 1916 במהלך מלחמת העולם הראשונה, כאשר שתיהן לחמו כחלק ממדינות ההסכמה.
כוחות אוסטרלים לחמו בקרב מסין ובקרב פשנדל, מתוכם מתו 12,500 חיילים.
באוקטובר 2020 הובילה אסטריד, נסיכת בלגיה משלחת כלכלית לאוסטרליה.
בשנת 2015, היצוא האוסטרלי לבלגיה כלל בעיקר פחם ודלקים מאובנים אחרים בשווי של כ-1.2 מיליארד דולר אוסטרלי.
היבוא מבלגיה, שהורכב בשנת 2015 בעיקר מתרופות, מכוניות וטקסטיל, עמד אז על שווי של 1.6 מיליארד דולר.
אוסטרליה היא יעד היצוא ה-32 בגודלו בבלגיה ומקור היבוא ה-40 בגודלו.
בלגיה היא יעד היצוא ה-23 בגודלו באוסטרליה ומקור היבוא ה-26 בגודלו.
בשנת 2018 הסתכם הסחר הדו-צדדי ב-3.4 מיליארד דולר.
אוסטרליה מחזיקה בבלגיה שגרירות בבריסל.
בלגיה מחזיקה באוסטרליה שגרירות בקנברה, ובנוסף מחזיקה קונסוליות כבוד באדלייד, בריסביין, דרווין, הובארט, מלבורן, פרת' וסידני.
יחסי אוסטרליה–גאורגיה הם יחסי החוץ בין אוסטרליה לגאורגיה.
אוסטרליה כוננה יחסים דיפלומטיים עם גאורגיה בשנת 1992. שתי המדינות חולקות מערכת יחסים דו-צדדית חמה, המושתתת על ערכים משותפים וכבוד לסדר הבינלאומי.
זה כולל חברות במשימת תמיכה נחושה באפגניסטן ובקואליציה העולמית נגד דאעש.
בשנת 2008 אוסטרליה סיפקה מיליון דולר בסיוע הומניטרי לגאורגיה בעקבות מלחמת גאורגיה–רוסיה.
אוסטרליה מיוצגת בגאורגיה באמצעות שגרירותה באנקרה, טורקיה.
גאורגיה מחזיקה באוסטרליה שגרירות בקנברה.
יחסי אוסטרליה–אתיופיה הם יחסי החוץ בין אוסטרליה לאתיופיה.
שתי המדינות כוננו יחסים דיפלומטיים בשנת 1965.
הסחר בין אוסטרליה לאתיופיה הוא קטן, אולם אתיופיה ניחנת במשאבים מינרליים והיא מעוניינת בהשקעות דו-צדדיות ובשיתוף מומחיות.
השרה לפיתוח בינלאומי ולאוקיינוס השקט, הסנטורית קונסצ'ה פיירבנטי-ולס, ביקרה באתיופיה בינואר 2017 כדי לצפות בפסגת האיחוד האפריקאי ולפגוש את עמיתיה באתיופיה.
היא גם ביקרה בפרויקטים של סיוע באוסטרליה, כולל בית החולים המלין פיסטולה ורטראק (מרכז שיקום לילדים ברחוב) והכריזה על מיליון דולר לפרויקט העצמה מגדרית המנוהל על ידי נציבות האיחוד האפריקאי.
אתיופיה היא באופן קבוע אחת המקבלות הגדולות ביותר של סיוע בפיתוח רשמי.
אתיופיה מתמודדת בימים אלו עם בצורת גדולה הקשורה לתנאי מזג האוויר באל ניניו.
אוסטרליה מספקת הכשרה המועברת באמצעות מלגות וסיורי לימוד לאתיופיה, עם דגש על תמציות וחקלאות.
בית החולים המלין פיסטולה וקרן פרד הולוס, שניהם הוקמו על ידי האוסטרלים, ניהלו מערכות יחסים ארוכות עם אתיופיה וסיפקו שירותים רפואיים נחוצים.
בשנת 2015 מלאו 50 שנה לכינון היחסים הדו-צדדיים בין אוסטרליה לאתיופיה.
אוסטרליה עברה למשרד חדש באדיס אבבה ביולי 2014, לאחר שפתחה שגרירות בשנת 2010. אתיופיה מיוצגת על ידי שגריר בקנברה מאז דצמבר 2013.
אוסטרליה מחזיקה באתיופיה שגרירות באדיס אבבה.
אתיופיה מחזיקה באוסטרליה שגרירות בקנברה.
יחסי אוסטרליה–אפגניסטן הם יחסי החוץ בין הקהילייה של אוסטרליה לאמירות האיסלאמית של אפגניסטן.
היחסים בין המדינות החלו בשנות ה-60 של המאה ה-19, כאשר גמלים אפגנים הגיעו לאוסטרליה כדי לתרום להובלת מגלי ארצות, סיוע בהובלה לתעשיית הצמר והכרייה ותמיכה בתשתיות יבשתיות מרכזיות.
פרויקטים כמו הטלגרף היבשתי ומסילות הרכבת.
הגמלים הראשונים בנו את המסגדים הראשונים באוסטרליה, כאשר המסגד הקבוע העתיק ביותר נבנה באדלייד בשנת 1888.
יחסים דיפלומטיים רשמיים כוננו ב-30 במרץ 1969. השגריר האוסטרלי הוסמך מאסלאמאבאד, פקיסטן והשגריר האפגני הוסמך מטוקיו, יפן.
בשנת 1975 ערך המושל הכללי האוסטרלי סר ג'ון קר את הביקור הממלכתי הראשון בין המדינות.
היחסים הדיפלומטיים הושעו בין ההפיכה ב-1978 שהדיחה את הנשיא מוחמד דאוד ח'אן לבין הפלת משטר הטליבאן ב-2002. עם זאת, היחסים הקונסולריים כוננו מחדש ב-1994 עם פתיחת קונסוליית כבוד אפגנית באוסטרליה על ידי ממשלת האמירות האסלאמית של אפגניסטן.
הקונסוליה המשיכה לפעול לאחר שהטליבאן תפס את השלטון בקאבול ב-1996.
בסוף 2001, החל כוח ההגנה האוסטרלי במבצע כפכפים כתרומת אוסטרליה לסייע למשימת כוח הסיוע הביטחוני הבינלאומי בהובלת נאט"ו במלחמה באפגניסטן ובמלחמה בטרור כדי להילחם בטליבאן ובקבוצות בעלות בריתם.
המבצע הסתיים ב-31 בדצמבר 2014 והוחלף במבצע Highroad, שהחל ב-1 בינואר 2015 כדי לסייע למשימת התמיכה הנחושה בראשות נאט"ו.
אוסטרליה השלימה נסיגה של כוחותיה שנותרו באפגניסטן ביוני 2021.
היחסים הדיפלומטיים חודשו בשנת 2002. שגרירות אפגניסטן נפתחה בקנברה ביולי 2002 על ידי הממשל האפגני הזמני של חמיד קרזאי.
באותה שנה, אוסטרליה חידשה את ההסמכה של תושבי חוץ מאסלאמאבאד.
שגרירות אוסטרליה נפתחה בקאבול בשנת 2006. היא סגורה זמנית מאז סוף מאי 2021.
שותפות מקיפה ארוכת טווח בין אוסטרליה לרפובליקה האסלאמית של אפגניסטן נחתמה בשנת 2012 כדי לספק את המסגרת לסיוע לפיתוח אוסטרלי ולקידום קשרים פוליטיים, ביטחוניים, כלכליים, חברתיים ותרבותיים בין שתי המדינות.
בין 2001 ל-2021, אוסטרליה סיפקה יותר מ-1.5 מיליארד דולר בסיוע רשמי לפיתוח לאפגניסטן.
אוסטרליה גם קלטה פליטים אפגנים רבים, עם הגל הראשון בעקבות הפלישה הסובייטית בשנת 1979. לפי המפקד האוסטרלי של 2016 46,800 אוסטרלים נולדו באפגניסטן.
הנשיא אשרף ע'ני אחמדזאי ערך את הביקור הראשון באוסטרליה של ראש מדינה אפגני באפריל 2017. המושלים הכלליים קוונטין ברייס, פיטר קוסגרוב ודייוויד הארלי וראשי ממשלה שכיהנו בתקופתם ביקרו באפגניסטן בתקופה שבה הוצבו בה חיילים אוסטרלים.
אוסטרליה מיוצגת באפגניסטן על ידי שגרירותה בדוחה, קטר.
אפגניסטן מחזיקה באוסטרליה שגרירות בקנברה.
יחסי אוסטרליה–בהוטן הם יחסי החוץ בין הקהילייה של אוסטרליה לממלכת בהוטן.
אוסטרליה ובהוטן נהנות מזה זמן רב מיחסים חמים וידידותיים, לפני כינון היחסים הדיפלומטיים הרשמיים ב-14 בספטמבר 2002. היחסים בין המדינות החלו בשנת 1962, כאשר בהוטן רק יצאה מהבידוד שכפתה על עצמה והחלה לתקשר עם שאר העולם.
תמיכתה של אוסטרליה באותה תקופה הייתה מכרעת בכך שבהוטן התקבלה כחברה בתוכנית קולומבו.
לאחר מכן, אוסטרליה הייתה בין המדינות הראשונות שתמכו וקיבלו בברכה את חברותה של בהוטן באו"ם ב-1971. הנציב העליון של אוסטרליה להודו, הממוקם בניו דלהי מוסמך בבהוטן, בעוד ששגריר בהוטן בבנגקוק מוסמך באוסטרליה.
אוסטרליה ובהוטן קיימו שיחות בכירים בכירים בינואר 2012 בבהוטן.
שיחות אלו מאפשרות לאוסטרליה ובהוטן להחליף דעות על התפתחויות פוליטיות וכלכליות במדינותיהן ובאזור, ולחפש הזדמנויות להמשך פיתוח הקשר הבילטרלי.
באוקטובר 2016, ראש ממשלת בהוטן, LyonchhenTshering Tobgay, ביקר באוסטרליה ונפגש עם ראש ממשלת אוסטרליה, מלקולם טרנבול, בקנברה.
זה היה הביקור הראשון באוסטרליה של ראש ממשלת בהוטן.
בשנת 2021 פתחה בהוטן שגרירות בקנברה, לאחר שקודם לכן הייתה מיוצגת באמצעות שגרירותה בבנגקוק, תאילנד.
בספטמבר 2022 חגגו שתי המדינות 20 שנה לכינון היחסים הדיפלומטיים.
לאוסטרליה יש קשרי סחר והשקעות צנועים עם בהוטן, בעיקר בתחומי החינוך והמיומנויות.
לפי מפקד האוכלוסין של 2016, 5,953 אוסטרלים דיווחו על מקום הולדתם בתור בהוטן, עלייה מ-63 שנרשמו במפקד 2001. רבים הם פליטים בהוטנים, שהגיעו לאוסטרליה מאז 2008 במסגרת תוכנית היישוב ההומניטרי.
אוסטרליה מיוצגת בבהוטן על ידי הנציב העליון שלה בניו דלהי, הודו.
בהוטן מחזיקה באוסטרליה שגרירות בקנברה וקונסוליה כללית בסידני.
יחסי אוסטרליה–בוטסואנה הם יחסי החוץ בין אוסטרליה ובוטסואנה.
שתי המדינות הן חברות בחבר העמים הבריטי.
היחסים הדיפלומטיים בין המדינות כוננו בשנת 1973. חברות אוסטרליות מנצלות את סיכויי הצמיחה בבוצואנה.
לפחות 10 חברות כרייה אוסטרליות פועלות שם, והמסחר בסחורות ושירותים הוערך ב-59 מיליון דולר בשנת 2020, בעיקר של מכונות וציוד.
בוטסואנה מחזיקה באוסטרליה נציבות עליונה בקנברה וקונסוליה בקנדאל.
אוסטרליה מיוצגת בבוטסואנה באמצעות הנציבות העליונה שלה בפרטוריה, דרום אפריקה, ובנוסף מחזיקה קונסוליית כבוד בגאבורונה.
יחסי אוסטרליה–בורונדי הם יחסי החוץ בין אוסטרליה ובורונדי.
בשנת 2018 חידשה אוסטרליה את יחסיה הדיפלומטיים עם בורונדי, מה שגרר ביקורת חריפה בקרב פליטים בורונדיים בשל הפרות זכויות אדם חמורות על ידי בורונדי.
הפליטים מבורונדי באוסטרליה מוערכים בכמעט 2,120 לפי מפקד האוכלוסין של 2016 שערכה ממשלת אוסטרליה.
באוגוסט 2019 פתחה בורונדי קונסוליה בפרת' בהשתתפות משלחת מכובדים מבורונדי, כולל הגברת הראשונה.
בורונדי מחזיקה באוסטרליה קונסוליה בפרת'.
אוסטרליה מיוצגת בבורונדי באמצעות הנציבות העליונה שלה בניירובי, קניה.
יחסי אוסטרליה–ישראל הם היחסים בין אוסטרליה לישראל.
בין המדינות מתקיימים יחסים דיפלומטיים מלאים, וכן קשרים כלכליים ותרבותיים ענפים.
לישראל ישנה שגרירות בקנברה, ולאוסטרליה שגרירות בתל אביב.
שגריר אוסטרליה בישראל מ-2023 הוא ראלף פיטר קינג, שגריר ישראל באוסטרליה מאז תחילת 2022, הוא אמיר מימון.
התנועה הציונית הייתה פעילה באוסטרליה החל מתחילת המאה ה-20. כוחות הפרשים האוסטרלים הקלים השתתפו ב (כחלק מחיילי האימפריה הבריטית).
בשנת 1927 נבחר הגנרל היהודי-אוסטרלי ג'ון מונש לנשיא התנועה הציונית באוסטרליה.
בפברואר 1941 ערך ראש ממשלת אוסטרליה רוברט מנזיס ביקור בארץ ישראל בדרכו ללונדון.
החל מהמחצית השנייה של שנות ה-40 של המאה ה-20 הפעילה אוסטרליה לשכת מסחר עם ארץ ישראל, ומספר משלחות מסחריות ערכו ביקורים.
ב-29 בנובמבר 1947 כיהן שר החוץ האוסטרלי הרברט וור אוואט כיו"ר ועדת העצרת הכללית של האו"ם בעת ההצבעה על סיום המנדט הבריטי וסייע לקדם את תוכנית החלוקה של האו"ם.
אוסטרליה הייתה מן המדינות הראשונות שהביעו תמיכה בתוכנית על אף הלחץ הכבד מצד בריטניה להימנע בהצבעה.
ב-29 בינואר 1949 הכירה אוסטרליה דה פאקטו במדינת ישראל.
אך עדיין לא כננו יחסים דיפלומטיים מלאים בין המדינות.
באוקטובר 1949 הסכימו ישראל ואוסטרליה להחליף נציגים בדרג צירים.
ציר אוסטרליה בישראל החל בתפקידו בדצמבר 1949. הוא הגיש את כתב אמנתו לנשיא חיים ויצמן בקריה בתל אביב ב-4 בינואר 1950.
ציר ישראל הראשון באוסטרליה, ג'וזף אייבור לינטון, הגיש את כתב אמנתו ב-25 ביוני 1950.
ב-1951 נחתם הסכם ראשון בין שתי המדינות.
במרץ 1967 ביקר שר החוץ אבא אבן באוסטרליה ונפגש עם ראש ממשלת אוסטרליה הרולד הולט בפרלמנט האוסטרלי בקנברה.
ב-22 באוקטובר 1973, כחברה זמנית במועצת הביטחון של האומות המאוחדות הצביעה אוסטרליה בעד החלטה 338 שקרא להפסקת אש מידיית במלחמת יום הכיפורים ולביצוע החלטה 242 של מועצת הביטחון על כל חלקיה, כולל את נסיגתה של ישראל מכל השטחים שנכבשו במלחמת ששת הימים.
ב-10 בנובמבר 1975 הצביעה אוסטרליה נגד החלטה 3379 של העצרת הכללית של האו"ם הקובעת כי "ציונות היא צורה של גזענות ואפליה גזעית".
בנובמבר 1986 ערך נשיא המדינה חיים הרצוג ביקור רשמי באוסטרליה.
בינואר 1987 ערך ראש ממשלת אוסטרליה בוב הוק ביקור רשמי בישראל.
במהלך הביקור הצהיר כי אוסטרליה מכירה בזכות ההגדרה העצמית של הפלסטינים, ובכלל זה להקמת מדינה עצמאית.
במהלך מלחמת לבנון השנייה בשנת 2006 הביעו ראש ממשלת אוסטרליה ג'ון הווארד ושר החוץ האוסטרלי אלכסנדר דוונר את תמיכתם בישראל.
בינואר 2014 הצהירה שרת החוץ האוסטרלית, ג'ולי בישופ, שההתנחלויות בשטחי יהודה ושומרון אינן מנוגדות לחוק הבינלאומי.
ביוני 2014 הכריז שר החוץ של ממשלת אוסטרליה, בפרלמנט האוסטרלי, כי ממשלתו איננה רואה בשלטון ישראל במזרח ירושלים שטח כבוש באותה שנה כאשר נידונה באו"ם השאלה האם לשנות את מעמדה של הרשות הפלסטינית מחברה משקיפה לחברה מלאה, הצביעה אוסטרליה נגד.
ביחס להחלטה 2334 מדצמבר 2016 שקבעה שההתנחלויות אינן חוקיות התבטא ראש הממשלה מלקולם טרנבול ואמר כי היא "חד-צדדית ומטרידה".
בפברואר 2017 ביקר ראש ממשלת ישראל בנימין נתניהו באוסטרליה.
במסגרת הביקור דנו נתניהו ועמיתו האוסטרלי מלקולם טרנבול, על הרחבת הסכמי הסחר ועל חיזוק הקשר הביטחוני בין שתי המדינות, זאת לאחר שמספר ביקורים קודמים שתוכננו, בוטלו.
בפברואר 2020 ביקר נשיא מדינת ישראל ראובן ריבלין באוסטרליה ונפגש עם ראש ממשלת אוסטרליה סקוט מוריסון, ראש ממשלת ניו סאות' ויילס גלדיס ברג'יקליאן והקהילה היהודית באוסטרליה.
באוקטובר 2024, הודיעה אוסטרליה כי תבחן מחדש את כלל 66 רישיונות הייצוא הביטחוניים שאושרו לישראל לפני פרוץ המלחמה.
ב-10 ביוני 2025, הודיעה אוסטרליה, יחד עם ניו זילנד, קנדה הממלכה המאוחדת ונוורבגיה על הטלת סנקציות על השר לביטחון לאומי איתמר בן גביר ושר האוצר ושר במשרד הביטחון בצלאל סמוטריץ' בעקבות התבטאויות שלטענת המדינות מהוות "הסתה לאלימות ולהפרת זכויות האדם של הפלסטינים".
ב-21 בספטמבר 2025 הכריז ראש ממשלת אוסטרליה, אנתוני אלבניזי על הכרה במדינה פלסטינית.
היחס להתנחלויות ומעמד ירושלים משתנה בין שתי המפלגות המרכזיות.
בעוד שעמדת מפלגת הלייבור האוסטרלית היא ביקורתית ביחס לישראל בסוגיה זו, עמדת המפלגה הליברלית של אוסטרליה תומכת ומגבה את מדיניות ישראל.
בדצמבר 2012 אמר שר החוץ האוסטרלי בוב קאר ממפלגת הלייבור "אוסטרליה מתנגדת לכל סוג של בנייה בהתנחלויות וכי פעילות מסוג זה פוגעת במאמצים להגיע לפתרון שתי המדינות, שבלעדיו, ישראל לעולם לא תהנה מביטחון".
בינואר 2014 חזרה בה ממשלת אוסטרליה מעמדתה הקודמת כאשר שרת החוץ האוסטרלית ג'ולי בישופ תקפה את הלחץ החד צדדי שהפעילו מדינות מערב אירופה על ישראל והתבטאה בעד ההתנחלויות.
בישופ אמרה: "הייתי רוצה לראות איזה חוק בינלאומי מכריז על ההתנחלויות כבלתי חוקיות".
בדצמבר 2018 ראש ממשלת אוסטרליה, מלקולם טרנבול מהמפלגה הליברלית, גינה את החלטה 2334 של מועצת הביטחון של האו"ם נגד ההתנחלויות ביהודה ושומרון ואמר כי היא "חד-צדדית ומאוד מטרידה".
עם הקמת מדינת ישראל אוסטרליה לא הכירה בירושלים כבירתה, מאחר שתוכנית החלוקה קבעה כי ירושלים תהיה חלק מאזור בשליטה בין־לאומית (שאמור היה לכלול גם את בית לחם), בהובלת מושל זר שימונה על ידי האו"ם, ומועצה שתורכב מנציגי התושבים של האזור.
בסוף 1949 אף הובילה אוסטרליה מהלך ליישום ההחלטה להפיכת ירושלים לעיר בין־לאומית.
ההצעה אוחדה עם הצעות דומות נוספות ועברה ברוב של שני שלישים כנדרש ב כהחלטה 303 של העצרת הכללית של האו"ם ב-9 בדצמבר 1949.
ביוני 2018, כינוס מועצת המפלגה הליברלית של אוסטרליה (אז מפלגת השלטון) הצביע בעד העברת השגרירות האוסטרלית מתל אביב לירושלים.
ההחלטה גם קראה לעצור את הסיוע הכספי לרשות הפלסטינית עד שתפסיק לשלם קצבאות למשפחות אסירים פלסטינים.
את ההצעה יזם פלג צעירי המפלגה, והיא זכתה לתמיכה של 43 נציגים, לעומת 31 שהתנגדו.
אולם שרת החוץ של אוסטרליה ג'ולי בישופ הודיעה כי ההחלטה לא תיושם.
באוקטובר 2018 הודיע ראש ממשלת אוסטרליה סקוט מוריסון, זמן קצר לאחר שנכנס לתפקיד, שוקל להעביר את שגרירות אוסטרליה בתל אביב-יפו אל ירושלים, ובכך להכיר בירושלים כבירת מדינת ישראל.
שלושה ימים אחר כך פרסמה סוכנות הביון האוסטרלית, כי העברת שגרירות אוסטרליה מתל אביב-יפו לירושלים עלולה להצית גל מחאה אלים ברצועת עזה וביהודה ושומרון, מה שהעיב על ההעברה הפוטנציאלית.
ב-14 בדצמבר אותה שנה הודיע ראש ממשלת אוסטרליה במסיבת עיתונאים בסידני, כי מדינתו מכירה במערב ירושלים כבירת ישראל, אך השגרירות לא תועבר מיד לירושלים.
עוד ציין כי בירושלים יוקמו משרדים לענייני ביטחון ומסחר, ויוחל בתהליך בחינת אתר עתידי לשגרירות.
החלטה זו התקבלה בתגובות צוננות בישראל: מצד אחד מדובר בהכרה בירושלים מצידה של מדינה מערבית, אך מצד שני גם באי-הכרה באיחודה של העיר מצידה של ידידה קרובה.
באפריל 2019 פתחה אוסטרליה רשמית משרד מסחרי וביטחוני ברחוב המלך ג'ורג' בעיר.
ב-18 באוקטובר 2022 חזרה בה ממשלת אוסטרליה בהנהגת מפלגת הלייבור מההכרה בירושלים כבירת ישראל והודיעה כי "מעמדה הסופי של ירושלים היא סוגיה שיש לפתור כחלק מכל משא ומתן לשלום בין ישראל לעם הפלסטיני".
משרד החוץ הישראלי הודיע בתגובה כי הוא יזמן במהלך היום את השגריר האוסטרלי בישראל לשיחת הבהרה.
בשנת 2005 גורש מאוסטרליה הקונסול הישראלי אמיר לאטי משום שנחשד כי ניסה לגייס עובדות במערכת הביטחון האוסטרלית.
במאי 2010 גירשה אוסטרליה דיפלומט ישראלי בשל השימוש שעשתה ישראל בדרכונים אוסטרליים עבור התנקשות בבכיר החמאס מחמוד אל-מבחוח.
שר החוץ האוסטרלי סטפן סמית' אמר כי השימוש לרעה בדרכונים "אינו מעשה חברי" והוסיף כי בעוד "אוסטרליה נותרה ידידה נחרצת של ישראל...
מערכת היחסים שלנו חייבת להתנהל על בסיס אמון וכבוד הדדיים".
המתיחות בין המדינות גברה באותה שנה לאחר המשט לעזה בשנת 2010, בו נפצעו אזרחים אוסטרלים בעקבות פעולת צה"ל לעצירתו.
ראש ממשלת אוסטרליה קווין ראד גינה את פעולת ישראל.
בתחילת שנת 2013 נוצר משבר בין המדינות לאחר שפורסם כי אזרח אוסטרלי שהיה עצור בישראל בשם בדוי התאבד בכלאו.
באוסטרליה פורסם כי האיש, בן זיגייר, היה בעבר סוכן מוסד שעבר עבירות ביטחון.
בשנת 2008 נמלטה לישראל מלכה לייפר, ישראלית שניהלה בית ספר חרדי לבנות במלבורן, אשר תלויים נגדה 74 אישומי אונס ותקיפה מינית של תלמידותיה.
ב-2014 הגישה אוסטרליה בקשת הסגרה בעניינה.
באוסטרליה הובעה מורת רוח מכך, במיוחד על רקע המלצת המשטרה להגיש כתב אישום נגד שר הבריאות, יעקב ליצמן, בחשד שהפעיל לחץ על גורמי בריאות הנפש, על מנת שלייפר תוכרז כבלתי כשירה לעמוד לדין.
ב-26 במאי 2020 קבע בית המשפט המחוזי בירושלים שלייפר כשירה לעמוד לדין.
ביוני 2022 התפטר ליצמן מהכנסת בעקבות ההסדר.
בין המדינות מתקיים סחר בתחומים שונים.
הסכם בדבר יחסי הסחר והכלכלה בין המדינות נחתם לראשונה בשנת 1951, ומאז עולה בהתמדה היקף הסחר בין המדינות.
בשנת 2008 הגיע לקרוב למיליארד דולר.
עיקר הסחר הוא בענף הכימיקלים, היהלומים, ציוד חקלאי, האלקטרוניקה ומערכות התקשורת.
ב-1992 הקים איש העסקים היהודי-אוסטרלי ג'ק ליברמן קרן אוסטרלית להשקעות בישראל, בין השאר רכש ליברמן את פז חברת נפט.
נכדו ג'סטין ליברמן גם הקים קרן הון סיכון אוסטרלית המשקיעה בישראל.
ב-2000 זכתה חברת ECI Telecom מישראל בחוזה לאספקת ציוד לרשת טלוויזיה דיגיטלית ותקשורת באוסטרליה.
ב-2006 זכתה סרגון נטוורקס בחוזה לאספקת ציוד תקשורת לרשת 3G במדינה.
ב-2013, משרד החוץ של אוסטרליה תיאר את אוסטרליה וישראל כבעלות "יחסים מסחריים בריאים עם סחר דו-כיווני בשווי 919 מיליון דולר".
בשנים 2015–2016, שווי הסחורות במסגרת הסחר הדו-כיווני הסתכמו ב-1.3 מיליארד דולר, כאשר היצוא האוסטרלי עמד על 349 מיליון דולר והייבוא מישראל על 952 מיליון דולר.
בשנים 2017–2018, סך עלות הסחורות בין אוסטרליה לישראל הייתה שווה יותר ממיליארד דולר, בעוד ההשקעה של ישראל באוסטרליה ב-2017 עמדה על כ-301 מיליון דולר.
בדצמבר 2019 נחתמה אמנה למניעת כפל מס בין ישראל לאוסטרליה שמבוססת על אמנת המודל של הארגון לשיתוף פעולה ולפיתוח כלכלי (OECD).
לאוסטרליה נציגות מסחרית בירושלים ולישראל נספחות כלכלית בסידני, אוסטרליה.
החל מספטמבר 2022 הנספח הכלכלי של ישראל הוא אוהד בלומברג.
התעשייה הביטחונית בישראל מייצאת באופן קבוע מערכות צבאיות שונות לכוחות ההגנה של אוסטרליה.
ב-1988 התעשייה האווירית לישראל סיפקה לחיל האוויר המלכותי האוסטרלי ארבע מערכות לתדלוק אווירי, בעסקה שבמסגרתה רכשה ישראל פחם מאוסטרליה.
ב-1989 זכתה חברת אלביט לראשונה בחוזה לאספקת ציוד תקשורת.
ב-1997 התמודד קונסורציום ישראלי, בו היו שותפים רפאל - מערכות לחימה מתקדמות, מפעל מל"מ של התעשייה האווירית לישראל וחברת "בי.וי.אר", במכרז של משרד ההגנה של אוסטרליה להקמת מערכת אימונים אלקטרונית למטוסים.
ב-1998 זכתה חברת אלישרא בחוזה לאספקת מערכות ל"א לאוסטרליה.
ב-1999 חברת רפאל סיפקה טילי אוויר-קרקע מדגם "פופאי" לחיל האוויר המלכותי האוסטרלי, באמצעות מיזם משותף שלה עם חברת לוקהיד מרטין לייצור טילים.
ב-2002 חברת רפאל סיפקה למשרד ההגנה האוסטרלי מערכות נשק מתוצרתו, אשר הותקנו על גבי ספינות סיור של משמר החופים.
ב-2004 חברת "רבינטקס" זכתה במכרז לאספת קסדות לצבא אוסטרליה.
ב-2005 זכתה חברת "ITL אופטרוניקס" מקבוצת מיקאל במכרז לאספקת מערכות ראשונות לבקרת אש.
במרץ 2010 זכתה חברת אלביט מערכות במכרז של משרד ההגנה האוסטרלי בסך 300 מיליון דולר לאספקת מערכות תקשוב עבור כוחות ההגנה של אוסטרליה.
ובאוקטובר 2012 זכתה אלביט במכרז לאספקת מערכות ניהול קרב לכוח הנחתים של אוסטרליה.
בעקבות הזכייה בחוזים אלו הקימה אלביט חברה מקומית, בה מועסקים כ-400 עובדים בארבעה אתרים ברחבי המדינה.
ב-2018 זכתה במכרז נוסף לאספקת מערכות בקרה, ניהול ושליטה בשדה תמורת 150 מיליון דולר.
באוקטובר 2015, נבחרו חברת פלסן סאסא וקבוצת תאלס הצרפתית, לספק 1,100 כלי רכב ממוגנים לצבא אוסטרליה בעסקה ששווייה 1.3 מיליארד דולר.
בנובמבר 2017 הודיעה חברת רפאל על פתיחת חברת שיווק מקומית באוסטרליה.
אוסטרליה מוגדרת כיעד מרכזי להגירה של ישראלים, במידה רבה בשל איכות החיים הגבוהה יחסית במדינה, וכן בשל מדיניות ההגירה האוסטרלית אשר מעודדת הגירת בעלי מקצועות נדרשים.
בכל שנה מקבלים כמה מאות ישראלים מעמד של תושבות קבע אוסטרלית, והיא למעשה השלב העיקרי הראשון בתהליך ההגירה לאוסטרליה.
מהגרים אלה מצטרפים לקהילה של כמה אלפי ישראלים החיים באוסטרליה, ומרוכזים בעיקר בערים מלבורן וסידני.
אוסטרליה מיוצגת בישראל על ידי שגרירות בתל אביב ומשרד סחר בירושלים.
ישראל מיוצגת באוסטרליה על ידי שגרירות בקנברה ונספחות כלכלית בסידני.
יחסי אוסטרליה–טונגה הם היחסים בין קהיליית אוסטרליה לבין ממלכת טונגה.
לטונגה יש נציבות בקנברה ולאוסטרליה יש נציבות בנוקואלופה.
בשנת 1999, שר החוץ האוסטרלי, אלכסנדר דאונר, בירך על הצטרפותה של טונגה לאו"ם.
השר אמר כי הממשלה האוסטרלית סייעה לממן את עלות המשלחות לניו יורק שנמצאת בארצות הברית ורחוקה מאוד ממדינות האוקיינוס השקט, כך שהמדינות הפסיפיות הקטנות יוכלו להיות מיוצגות שם.
בעקבות התפרצות מקרי אלימות בטונגה בשנת 2006 ממשלת טונגה ביקשה מאוסטרליה כוחות סיוע.
בעקבות בקשה זו, 85 חיילים ושוטרים נשלחו לטונגה.
עקב השליחה מאוסטרליה גם ניו זילנד הציעה את עזרתה לטונגה.
בשנת 2008 פתחה טונגה בקנברה את הנציבות העליונה שלה.
נסיך הכתר טופו השישי שהפך בהמשך למלך טונגה, היה הנציב הראשון באוסטרליה.
החל מ-2012 הנסיכה לטופויפקה מכהנת כנציבה העליונה של טונגה באוסטרליה.
אוסטרליה היא המסייעת הגדולה ביותר של טונגה ומסייעת לה רבות בפיתוח המדינה ב-2008/09, הסיוע האוסטרלי הסתכם ב-13 מיליון דולר אוסטרלי שר החוץ האוסטרלי, סטיבן סמית', אמר ב-2009 כי טונגה היא שותפה חשובה של אוסטרליה באוקיינוס השקט.
הוא הוסיף כי "יש לאוסטרליה תוכניות פיתוח מקיפות עם טונגה וסמואה ויש בין המדינות והמנהיגים קשרים חמים וחזקים ביותר."
יחסי אוסטרליה–יוון הם יחסי החוץ בין אוסטרליה לבין יוון.
היחסים בין שתי המדינות קרובים: שתי המדינות היו בעלות ברית במהלך שתי מלחמות העולם ובמלחמת קוריאה.
במהלך מלחמת העולם השנייה, כוחות אוסטרלים השתתפו במערכה על יוון ובקרב על כרתים.
באוסטרליה קיימת קהילה גדולה של יוונים (משנות ה-50 וה-60).
שתי המדינות הם חברות בארגון לשיתוף פעולה ולפיתוח כלכלי.
במרץ 1955, ראש ממשלת אוסטרליה רוברט מנזיס ביקר ביוון
ביוני 2002, נשיא יוון קונסטנטינוס סטפנופולוס ביקר באוסטרליה
ביולי 2002, ראש ממשלת אוסטרליה ג'ון הווארד ביקר באתונה
באפריל 2005, ראש ממשלת אוסטרליה ג'ון הווארד ביקר ביוון
במאי 2007, ראש ממשלת יוון, קוסטס קרמנליס ושר החוץ היווני דורה באקויאניס ביקרו באוסטרליה בראש משלחת מדינית
בין שתי המדינות נחתמו 23 הסכמים בילטרליים בנושאי הסגרה, מיסוי, מסחר, מלחמה ותוצאותיה, ביטוח לאומי ושאר עניינים.
2 הסכמים עדיין תלויים ועומדים:
הסכם דו-צדדי בנושא ביטוח לאומי
הסכם דו צדדי יווני–אוסטרלי בנושא חגים עם זכויות תעסוקה
היחסים הכלכליים בין שתי המדינות נמצאות ברמה נמוכה מאוד, ויש תנודות משמעותיות בהיקף המסחר.
על-פי הנתונים של השירות הסטטיסטי הלאומי של יוון, סך היקף הסחר בין שתי המדינות עלה ב-34.05% והגיע ל-143.228 מיליון יורו.
יחסי אוסטרליה–מונטנגרו הם היחסים הדיפלומטיים הרשמיים שבין קהיליית אוסטרליה לבין רפובליקת מונטנגרו.
אוסטרליה הכירה במונטנגרו באופן רשמי ב-27 ביוני 2006. יחסים דיפלומטיים בין שתי המדינות כוננו ב-1 בספטמבר 2006.
בשנת 2016, הסחר הכולל בין שתי המדינות הסתכם ב-493,000 אירו.
הייבוא מאוסטרליה למונטנגרו עמד על ערך של 68,000 יורו, והייצוא לאוסטרליה ממונטנגרו עמד על 426,000 יורו.
ערכן של השקעות ישירות של אוסטרלים במונטנגרו נמדד בשנת 2012 ועמד על 1,699,924,06 יורו.
ב-2011, במהלך מפקד האוכלוסין האוסטרלי, 1,553 איש הצהירו כי הם מונטנגרים במקור, או ממוצא מונטנגרי.
אוסטרליה אינה מיוצגת במונטנגרו בדרג השגרירות אלא באמצעות שגרירותה בבלגרד, בירת סרביה.
מונטנגרו אינה מיוצגת באוסטרליה בדרג השגרירות אלא באמצעות שגרירותה באבו דאבי, בירת איחוד האמירויות הערביות.
יחסי אוסטרליה–דנמרק הם יחסי החוץ שבין אוסטרליה לדנמרק.
לאוסטרליה יש שגרירות בקופנהגן ודנמרק יש שגרירות בקנברה.
המסחר בין המדינות החל בשנות ה-20 של המאה ה-20, כאשר החלו לייבא מוצרים מדנמרק לאוסטרליה.
ב-1 במאי 1952 נחתם הסכם עם ויזות בקנברה.
בשנות ה-80 היחסים התחממו ונחשבו לידידותיים במיוחד.
בשנת 2008 הסחר בין אוסטרליה ודנמרק הסתכם ב-1.19 מיליארד דולר.
בשנת 2009 הייצוא הדני לאוסטרליה הסתכם ב-4.8 מיליארד קרונות דניות והיבוא האוסטרלי הסתכם ב-69.7 מיליון קרונות.
בשנת 2008 ההשקעות הדניות באוסטרליה הסתכם בכ-6.6 מיליארד קרונות.
כ-8,000 דנים היגרו לאוסטרליה לאחר מלחמת העולם השנייה.
ב-1 בפברואר 1987 ביקרה המלכה הדנית מרגרטה השנייה, מלכת דנמרק באוסטרליה.
במסגרת ועידת האו"ם לשינוי האקלים, שהתרחשה בשנת 2009 בקופנהגן, ביקר ראש ממשלת אוסטרליה קווין ראד בדנמרק.
בשנת 2010 ביקרה מארי, נסיכת דנמרק בטסמניה, שם נולדה.
התקשורת האוסטרלית מסקרת רבות את משפחת המלוכה הדנית.
יחסי אוסטרליה–לבנון הם היחסים הדיפלומטיים הרשמיים שבין הקהילייה של אוסטרליה לבין הרפובליקה הלבנונית.
האוכלוסייה הלבנונית-אוסטרלית משחקת תפקיד חשוב ביחסים שבין שתי המדינות.
נכון למפקד האוכלוסין שנערך בשנת 2016 באוסטרליה מתגוררים 230,866 אזרחים ממוצא לבנוני.
הם מיעוט משפיע מאוד באוסטרליה שכולל אנשים ידועים וחשובים כמו מושלת ניו סאות' ויילס - מארי באשיר, מייקל צ'יקה - מאמן נבחרת הרוגבי של אוסטרליה.
כ-20,000-25,000 מחזיקי דרכון אוסטרלי מתגוררים בלבנון.
אוסטרליה מחזיקה בעמדה נחרצת נגד כל מפלגות מחנה ה-8 במרץ בלבנון וביוני 2003 אף הגדירה את ארגון/מפלגת החזבאללה בתור ארגון טרור.
אוסטרליה תורמת לאונר"א, סוכנות האומות המאוחדות האחראית על הפליטים הפלסטינים שחיים במזרח הקרוב.
אחד מאזורי הפעילות המשמעותיים ביותר של הסוכנות הוא מדינת לבנון, שבה התיישבו יותר מ-450,000 פליטים פלסטיניים.
אוסטרליה תורמת לאונר"א באופן מסורתי החל משנת 1951 ותרומתה האחרונה הייתה 80 מיליון דולר בשנת 2016 כחלק מתוכנית אסטרטגית לשנים 2016–2020 - לכל שנה 20 מיליון דולר.
אוסטרליה מיוצגת בלבנון באמצעות שגרירות שהיא מחזיקה בביירות, בירת המדינה.